Coni Volley

Ël Coni Volley (ancheuj Piemont Volley për la fusion con Turin) a l'é na società'd Bala a Vòl ëd Coni. 

Fondà dël 1958 ël Coni Volley Ball Club a l'é restà për trenta ani ant le categorìe regionaj e a l'é stàit a la fin ëd j'ani '80, época marcà da la crisi'd società piemontèise stòriche coma Ast, Lissandria e Turin) che 'l club bianch e asur, con l'agiut ëd lë sponsor Alpitour a l'ha ancaminà a sërché ëd argionze ëd obietiv sempre pì àut. Catà dël 1988 ël drit për la Serie A2 dal Opel Agrigento, l'Alpitour a l'ha vinciù sò giron dël campionà 1988-89, an otnend la promossion an Serie A1. 

Ant j prim campionà ant la Serie pì àuta la squadra a l'é restà ant còmoda posission ant ël sènter ëd la classificassion; dal 1994, ann anté che ansema al Alpitour a l'é ruvà coma sponsor Traco (peui TNT), la società a l'ha montà d'àutri scalin. Con Silvano Prandi coma antreneur, dël 1995-96 Coni a l'ha vinciù, dël 1995-96, soa prima Copa Italia e a l'ha fini la stagion "regolar" ant la sesta posission an classificassion e a l'ha perdù la final dij play-off contra la Sisley ëd Treviso. Ël 1996 a l'é stàit l'ann ëd la prima Super Copa Italian-a, ëd la Copa Cev e dla Super Copa Europenga. Dël 1997-98 ij coneis a l'han perdù torna la final scudèt contra Treviso ma a l'han vinciù n'àutra Super Copa Europenga e doe Top Teams Cup ëd fila.

Dël 2001 la società a l'ha fàit na fusion con la Bala a Vòl Turin e a l'ha pijà'l nòm ëd Piemont Volley, an restand a Coni e an dovrand coma neuv color ël gris e ël bleu. La squadra a l'ha vinciù àutre doe vire la Copa Italia dël 1999 e dël 2002 antramentre che dël 2003 a l'é dventà president ëd la società Valter Lannutti che a l'ha cangià sùbit ij color an bianch e verd, divisa che adess a ven alternà con cola asur. 

Sponsorisà da la Banca Regional Europenga-BreBanca (la squadra da cost moment a së s-ciama BreBanca Lannutti), dòp vàire stagion modeste, ël club a l'ha torna vinciù dal 2005, con ël ritorn ant sla panchin-a 'd Silvano Prandi e con la vitòria dla quarta Copa Italia; dël 2006-07 a l'ha vinciù për la quarta vira la "Regolar Season" ma a l'ha perdù ant la semifinal ëd j play-off contra la Copra Berni Piacensa. Dël 2007-08, a dispet ëd na serie 'd compre modeste, Coni a l'é restà al tòp dël campionà italian, an ruvand sgonda ant la stagion regolar e an perdend mach ant la semifinal-scudèt.

Ij color ëd la società a son asur antëcà, bianch e verd fòra.

Categorìa:Bala a vòl